  Анжелика Тихонова корреспондент Удмуртиысь кун филармониысь «Шулдыр ӝыт» ансамбль егит кырӟасьёс пӧлын кастинг ялӥз. Со сярысь ивортодэтъя «Удмуртия» агентстволэн корреспондентэзлы ансамбльлэн чеберлыкъя кивалтӥсез Наталья Ушакова вераз. Ми али дасесь кутыны одӥг нылэз но одӥг пиез. Милемлы туж универсальной адями кулэ. Мон уг но тодӥськы, шедьтом-а ми таӵеоссэ, ум-а. Соос туж троссэ быгатыны карыны кулэ. Нырысь ик, адями туж гибкий луыны кулэ, со пӧртэм стильёсын, жанръёсын кырӟаны быгатыны кулэ Наталья Ушакова, «Шулдыр ӝыт» ансамбльлэн чеберлыкъя кивалтӥсезКырӟам сяна, ансамбле сюрыны мылкыд карисьёс эктыны но быгатыны, туссыя сцена вылысь учкымон луыны кулэ. Умой, нимысьтыз дышетскемзы но луиз ке, но, Наталья Ушаковалэн верамезъя, со валтӥсез ӧвӧл, угось быгатонлыко муртъёс сотэк но ваньмызлы ӝог дышо но капчиен валало. Удмурт кылэз тодэмзы но ватсаса луонлыкъёс сётоз. Но тодӥсьтэмъёссэ но озьы ик учкозы, удмурт кырӟанъёсты быдэсъяны но удмурт кылэз тодыны, дышетыны мылкыдзы гинэ мед луоз. Кастингез ортчытон нунал туннэлы тодмо ӧвӧл на. Но мылкыд карисьёслы сак луоно, уго таӵе луонлык шер гинэ кылдэ. Кылсярысь, берпуметӥзэ быръёнзэ «Шулдыр ӝыт» ансамбль ог куинь-ньыль ар талэсь азьло ортчытӥз вал. Тодэ вайытом, кылем арын «Шулдыр ӝыт» ансамбль пӧртэм вожвылъяськонъёсын трос гинэ вормонъёс басьтӥз. Кырӟасьёс Москваын ортчем «Талант 2019» V калыккуспо телеконкурсын I степенё лауреат луизы, «Московская весна A Capella» усьтэм калыккуспо конкурсэ пыриськизы но Йошкар-Олаын финн-угор калыкъёслэн эстрада кырӟанзыя «Ший памаш» VI улосвылкуспо фестиваль-конкурсын вормизы.  Тегъёс: Лулчеберет Ижкар Удмуртия Филармония кырӟан  